b'\n_START_ARTICLE_\nMilan Petek Levokov\n_START_SECTION_\n\xc5\xbdivljenje\n_START_PARAGRAPH_\nRodil se je leta 1960 na Ptuju, otro\xc5\xa1tvo je pre\xc5\xbeivel v Veliki Nedelji (pri Ormo\xc5\xbeu), po \xc5\xa1tudiju prava na ljubljanski univerzi pa \xc5\xbee vrsto let \xc5\xbeivi v Novi Gorici, kjer dela kot sodnik. Kot otrok je rad bral, \xc5\xbeelel pa si je postati raziskovalec v Afriki ali astronavt. V gimnazijskih \xc4\x8dasih je objavil nekaj ljubezenskih zgodb v Zabavniku, v rubriki Skrivnosti mladih src.\n_START_SECTION_\nDelo\n_START_PARAGRAPH_\nPi\xc5\xa1e romane, kratko prozo ter poezijo; v okviru kratke proze se je preizkusil skoraj v vseh zvrsteh in \xc5\xbeanrih, saj pi\xc5\xa1e znanstveno fantastiko, humor in satiro, postmoderno prozo, realisti\xc4\x8dne novele za odrasle in kratko prozo za otroke in mladino ter literarne potopise in reporta\xc5\xbee. Za oddajo Lahko no\xc4\x8d, otroci na Radiu Slovenija je prispeval \xc5\xbee ve\xc4\x8d kot sto svojih pravljic, je pa tudi soavtor besedila za otro\xc5\xa1ko gledali\xc5\xa1ko predstavo \xc5\xbdalostna kralji\xc4\x8dna, v izvedbi Gledali\xc5\xa1\xc4\x8da na vrvici, Nova Gorica. _NEWLINE_Je tudi publicist, objavlja popotni\xc5\xa1ke ter druge zapise (Esej o teku, Polet fit, 2012) v revijah in \xc4\x8dasopisih (Ve\xc4\x8der, Maribor; Novi glas, Gorica-Italija; Primorske novice, Koper;) Literaturo objavlja v revijah ter na Radiu Slovenija in Radiu Trst, otro\xc5\xa1ke pravljice v revijah za otroke (Ciciban (Ljubljana), Galeb (Trst) in Bim-Bam (Maribor)), kratko prozo pa v Sodobnosti (Ljubljana), Dialogih (Maribor), Primorskih sre\xc4\x8danjih (Nova Gorica), Apokalipsi (Ljubljana) in drugod._NEWLINE_Doslej ima 49 samostojnih knji\xc5\xbenih izdaj, poleg tega pa \xc5\xa1e 14 izdaj e - knjig. _NEWLINE_Njegova kratka proza je tudi objavljena v antologijskih zbirkah z drugimi avtorji._NEWLINE_Objavljen in preveden je tudi v tujini; poleg knjig za otroke Ma\xc4\x8dek Ferdo in Bajke Sinje ptice ter izbora poezije Laku no\xc4\x87, Bukovski v srbskem jeziku, je njegova kratka proza objavljena v literarnih revijah v srbskem in bolgarskem jeziku, poezija pa \xc5\xa1e v rusinskem in italijanskem jeziku.'